Pljevlja, 27. mart 2018. god.

 Dragi čitaoče,

 Ja sam Pismo, neumorni putnik kroz vrijeme. Putujući od pamtivijeka, u domove unosim radost, nježnost, sjetu. Nije bilo kuće, epohe ili vladara koji me nijesu slali ili primali, momci su mi se radovali, djevojke nježno iščekivale, vojnici više puta čitali, majke orošavale suzama.

 Nekada davno su me nosili pernati pametnjakovići, a kasije brkati poštari u svojim torbama. Obilazilo sam dvorove velikaša, kasarne, frontove, prelazilo mora i okeane, putovalo kočijom, na konju ili avionom. Plemenitijeg misionara od mene nije bilo. Okupljao sam čitavu porodicu, katkad i čitavo selo, da, čitajući moje redove, saznaju vijesti iz dalekih krajeva.

Djevojke su me često nosile u svojim njedrima ili čuvale pod jastukom, da bih ih podsjetio na voljenog dragana.

Veće časti, dragi čitaoče, nijesam doživjelo od one kada me je pjesnik Jesenjin uputio svojoj majci, a mnogi pametnjakovići me potom upamtili, prepričavali, recitovali. Koliko sam samo nježnosti, divljenja i tananih osjećanja izazvalo!

Danas sam, čini mi se, nepravedno zapostavljeno. Pokušavam da se izborim za svoje mjesto pod suncem, za mjest koje mi pripada, da iskočim iz prašnjavog sanduka i probudim zapostavljena osjećanja, oplemenim ljude, Mislim da ću u tome i uspjeti, jer plemenitijeg misionara od mene, dragi čitaoče, vidjećeš da nema. Ja ljudima pokazujem da imaju dušu, a to je priznajem, plemenito.

Zato, u čast mene, neumornog putnika kroz vrijeme, dragi čitaoče, napiši me svom prijatelju!

Voli te tvoje Pismo

P. S. Zaboravih ti reći, dragi čitaoče, da, pošto širim ljubav, moram imati svoju budućnost, jer ljubav je svijetu potrebna!

 3. pohvala

 Sofija Milić

 VIII razred

 JU OŠ „Salko Aljković“ – Pljevlja

 mentorka: Slavka Perović